Man dood ná polisie op betogers skietArgieffoto: SAPD Die onafhanklike polisie-ondersoekdirektoraat (Opod) ondersoek die dood van ŉ man wat Dinsdag tydens ŉ betoging in Stutterheim in die Oos-Kaap geskiet is. Kapt. Siphokazi Mawisa, woordvoerder van die polisie, sê ŉ groep van ongeveer 100 gemeenskapslede het voor die plaaslike munisipaliteit betoog oor werkloosheid. Die betogers het bande aan die brand gesteek, die pad beskadig en geboue aan die brand gesteek. Volgens Mawisa is twee munisipale geboue heeltemal verwoes en nog twee geboue beskadig. Moses Dlamini, woordvoerder van Opod, sê die polisie is na die toneel ontbied en by hul aankoms is polisiebeamptes deur lede van die gemeenskap aangerand. “ŉ Polisievoertuig is ook met klippe bestook,” het Dlamini gesê. Volgens Dlamini het die polisie in die rigting van die betogers geskiet. “Een man is in die kop geskiet en na die hospitaal geneem. Hy is in die vroeë oggendure van 17 Oktober oorlede.” ŉ Saak van moord word ondersoek. Niemand is nog in verband met die voorval in hegtenis geneem nie. Volgens Dlamini sal die toneel vandag herkonstrueer word.